b'\n_START_ARTICLE_\nEllen Ahlqvist\n_START_PARAGRAPH_\nEllen Ahlqvist (1. marraskuuta 1870 Hamina \xe2\x80\x93 19. syyskuuta 1920) oli suomalainen l\xc3\xa4\xc3\xa4k\xc3\xa4ri._NEWLINE_Ahlqvist valmistui ylioppilaaksi 1888. H\xc3\xa4n suoritti ensin Helsingin yliopistossa filosofian kandidaatin tutkinnon 1894 ja sitten l\xc3\xa4\xc3\xa4ketieteen kandidaatin tutkinnon 1897. H\xc3\xa4n valmistui l\xc3\xa4\xc3\xa4ketieteen lisensiaatiksi 1901 ja toimi sen j\xc3\xa4lkeen l\xc3\xa4\xc3\xa4k\xc3\xa4rin\xc3\xa4 ensin Tampereella 1901\xe2\x80\x931903, sitten Yhdysvalloissa 1903\xe2\x80\x931905, jonne h\xc3\xa4n l\xc3\xa4hti Karolina Eskelinin kanssa, ja toimi siell\xc3\xa4 l\xc3\xa4\xc3\xa4k\xc3\xa4rin\xc3\xa4 Massachusettsissa ja Oregonissa. Helsinkiin palattua h\xc3\xa4n toimi 1905\xe2\x80\x931909 yksityisl\xc3\xa4\xc3\xa4k\xc3\xa4rin\xc3\xa4 ja sen j\xc3\xa4lkeen Helsingin kaupungin tilap\xc3\xa4isess\xc3\xa4 tuberkuloosisairaalassa Humlebergin sairaalassa (Humaliston huvila 4, nyk. Mannerheimintie 92) vuoteen 1914. Sairaalan lakkauttamisen j\xc3\xa4lkeen h\xc3\xa4n toimi yksityisl\xc3\xa4\xc3\xa4k\xc3\xa4rin\xc3\xa4. H\xc3\xa4n v\xc3\xa4itteli 1915 l\xc3\xa4\xc3\xa4ketieteen ja kirurgian tohtoriksi tuberkuloosia k\xc3\xa4sittelev\xc3\xa4ll\xc3\xa4 tutkimuksella Studien \xc3\xbcber den Stoffwechsel tuberkul\xc3\xb6ser und skroful\xc3\xb6ser Knaben mit besonderer Ber\xc3\xbccksichtigung einiger Mineralstoffe (1915)._NEWLINE_Ahlqvist ja Ina Rosqvist perustivat vuonna 1912 tuberkuloosin vaivaamaan Helsinkiin kes\xc3\xa4parantolan ruotsinkielisille lapsille._NEWLINE_Ahlqvist oli Finska L\xc3\xa4kares\xc3\xa4llskapetin j\xc3\xa4sen._NEWLINE_Ahlqvistin vanhemmat olivat kauppaneuvos Carl Henrik Ahlqvist (1825\xe2\x80\x931909) ja t\xc3\xa4m\xc3\xa4n toinen puoliso Anna Louise Bruun (1842\xe2\x80\x931916).'